paragraph_text: Dok su mu kod kuće pisali recenzije o starim poetskim domašajima, Štulić je u Nizozemskoj pokušao ostvariti nove, pjevajući na engleskom. Marljivo je pisao nove pjesme i stare prevodio na engleski, radi planiranog proboja na zapadno diskografsko tržište. U Nizozemskoj su mu se napokon dogodile i neke važne stvari u privatnom životu. Iz prvog duljeg boravka 1984. potječe Štulićevo poznanstvo s Josephinom Frudmajer, ženom s kojom će se vjenčati sredinom 80-ih. Tajnica gradskog liječnika zadužena za socijalno osiguranje pacijenata koja, kako je Štulić poslije znao govoriti, "zarađuje dovoljno za oboje", bila je žena s kojom će ostati najdulje u vezi i uskoro ući u brak, a njena kuća u gradiću Houten pokraj Utrechta postat će njegova stalna adresa.<br />